text: Nytårstvillinger født i hvert sit år
  01 januar 2016 kl. 11.55
  Tvillingefødsler er helt normale. Men det sker ikke tit, at tvillinger bliver født i hvert sit år.
  Nytårsnat blev Erika og Günther Eckhard forældre til tvillinger. En dreng og en pige, der skal hedde Silas og Annabelle.
  Det usædvanlige er tidspunktet for fødslerne. Storebror blev født 31. december 2015 kl. 23.59. Lillesøster to minutter senere, 1. januar 2016 kl. 00.01. To forskellige fødselsdatoer og to forskellige fødselsår.
  - Vi er utrolig glade. Det er ikke så hyppigt, at tvillinger fødes på hver sin side af årsskiftet, fortæller den stolte far Günther Eckhard til TV SYD fra barselsgangen på Sydvestjysk Sygehus i Esbjerg.
  Parret vidste ikke, at tvillingerne blev født på hver sin side af nytår, fortæller Günther Eckhard:
  - Vi har jo faktisk ikke regnet med det. Så fremover skal vi holde stor fest hver nytårsaften præcis klokken 00.00.
  Børnene skulle have været født ved almindelig fødsel. Men da Erika fik veer flere uger for tidligt, i uge 31, besluttede lægerne at bringe tvillingerne til verden med akut kejsersnit. Normalt fødes tvillinger mellem uge 38 og 40.
  - Børnene kæmper lidt med ilten, så de får varme og ilt i en kuvøse. Derudover har både børnene og min kone det godt. Vi har fået en fantastisk behandling her på sygehuset, fortæller Günther Eckhard.
  Erika og Günther Eckhard er begge fra Østrig, men har boet i Danmark i fem år. Det seneste år i Esbjerg.
  
  